11/05/2017 | Administración LocalMunicipal
Porto do Son
Aprobación definitiva da Ordenanza pola que se establecen as bases reguladoras das axudas para a inclusión social e a cobertura de situación de necesidade social

ANUNCIO Ao abeiro do disposto no parágrafo no artigo 70.2 da Lei 7/1985, do 2 de abril, reguladora das bases do réxime local, procédese á publicación do texto íntegro do Regulamento de uso e funcionamento das instalacións do Complexo Deportivo da Piscina Municipal, unha vez que se elevou a definitivo o acordo de aprobación inicial adoptado polo Pleno da Corporación na sesión do 9 de marzo de 2017, e que é do seguinte teor literal: “ORDENANZA POLA QUE SE ESTABLECEN AS BASES REGULADORAS DAS AXUDAS PARA A INCLUSIÓN SOCIAL E A COBERTURA DE SITUACIÓNS DE NECESIDADE SOCIAL Artigo 1.–Fundamentación lexislativa e réxime xurídico. O artigo 1 da Constitución Española de 1978 establece que España constitúese nun Estado Social e Democrático de Dereito. Esta declaración de intencións introducida no primeiro dos seus artigos, resalta a necesidade e importancia de que o Estado desenvolva unha acción positiva para a consecución do benestar dos cidadáns e das cidadás mediante unha serie de vías e instrumentos, entre eles, os servizos sociais. Aínda que no texto constitucional non se contén un tratamento directo dos servizos sociais, si se establece un recoñecemento implícito do dereito a eses servizos, dende o momento en que este texto normativo recoñece aos cidadáns e ás cidadás así como aos grupos en que estes/as se integran, o dereito á igualdade social, real e efectiva, á superación de todo tipo de discriminacións e a eliminación dos obstáculos que imposibiliten o seu pleno desenvolvemento, tanto persoal como social, constituíndo a solidariedade un dos alicerces do noso Estado. O que si recoñece explicitamente a Constitución é a competencia das Comunidades Autónomas en materia de asistencia social (artigo 148.1.20), e por iso no noso Estatuto de Autonomía, aprobado por Lei Orgánica 1/1981, do 6 de abril, establécese no artigo 27.23 a competencia exclusiva de Galicia nesa materia. O Estatuto de Autonomía de Galicia, no seu artigo 4.2, encomenda aos poderes públicos de Galicia a obriga de promover as condicións para que a liberdade e a igualdade do individuo e dos grupos en que se integran sexan reais e efectivas, debendo remover os atrancos que impidan ou dificulten a súa plenitude e facilitando a participación de todos os galegos e todas as galegas na vida política, económica, cultural e social. Por outra banda, a Lei 7/1985 do 2 de abril, reguladora das bases de réxime local, establece no seu artigo 25.2. k) como competencia municipal a prestación de servizos sociais e de promoción e reinserción social nos termos da lexislación do Estado e das Comunidades Autónomas. Ao mesmo tempo, na Lei 5/1997, do 22 de xullo, de Administración Local de Galicia, recóllese no art.80.2. k) que é competencia municipal a prestación de servizos sociais e a promoción e a reinserción sociais. A Lei 13/2008, do 3 de decembro, de servizos sociais de Galicia, no seu artigo 3. a), establece como un dos obxectivos do sistema galego de servizos sociais “Facilitar alternativas, recursos e itinerarios de integración social a aquelas persoas que se atopen en situación ou en risco de exclusión social”. Ademais no capítulo II desta Lei faise referencia ao catálogo de servizos sociais e, concretamente no artigo 21.2 b), inclúense dentro das prestacións económicas as axudas de emerxencia e necesidade social. Así mesmo, o Decreto 99/2012, do 16 de marzo polo que se regulan os servizos sociais comunitarios e o seu financiamento, contempla no seu artigo 9 como programa dos servizos sociais comunitarios básicos o Programa de Inserción social que “procure valorar, dar resposta ou derivar ao recurso idóneo as persoas en situación de risco de exclusión social, aplicando tanto proxectos de intervención personalizados ou de grupo como prestacións económicas especificas.” O artigo 23.1. b) especifica máis dicindo que os servizos socias comunitarios básicos “participarán, de acordo coa normativa de aplicación, no procedemento de asignación de prestacións económicas de inclusión social, orientadas a satisfacer as necesidades pecuniarias básicas e a estimular a incorporación social e laboral”. Por outra banda, no Decreto 61/2016, do 11 de febreiro, polo que se define a Carteira de servizos sociais de inclusión, no art.4.3 inclúense na área das prestación económicas as axudas de inclusión social e as prestacións económicas destinadas a paliar situacións de necesidade social. O artigo 17.2 da Lei 38/2003, de 17 de novembro, xeral de subvencións establece que as bases reguladoras das subvencións das corporacións locais deberanse aprobar no marco das bases de execución do orzamento, a través dunha ordenanza xeral de subvencións ou mediante unha ordenanza específica para as distintas modalidades de subvencións. Por outra banda, o artigo 6 da Lei 9/2007, do 13 de xuño, de subvencións de Galicia, establece que as bases reguladoras de cada tipo de subvención publicaranse no Diario Oficial de Galicia e na páxina web do órgano concedente. Así, a concesión das axudas municipais para a inclusión social e a cobertura de necesidades sociais (a partir de agora, AISENS) rexeranse polo establecido nesta ordenanza e nas disposicións que se adopten para a súa aplicación e desenvolvemento. En canto ao non disposto nestas bases serán de aplicación os preceptos básicos da Lei 38/2003, do 17 de novembro, xeral de subvencións (LXS); do Real Decreto 887/2006, do 21 de xullo, polo que se aproba o Regulamento da Lei 38/2003, do 17 de novembro, xeral de subvencións (RXS) e da Lei 9/2007, do 13 de xuño, de subvencións de Galicia (LSG), así como a restante normativa reguladora de subvencións de aplicación supletoria e restante regulación administrativa. O Concello de Porto do Son xa conta dende hai anos con axudas de emerxencia social, regulando o acceso a estas axudas a través de diversas ordenanzas municipais, que se van actualizando cada certo tempo. Non obstante, dende a última ordenanza aprobada, vese a necesidade de modificar as axudas que presta o Concello para adaptalas aos cambios que se produciron nos últimos tempos na realidade social, así como na normativa de referencia e que regula o sistema galego de servizos sociais. Artigo 2.–Obxecto e natureza. É obxecto da presente ordenanza establecer as bases reguladoras para a concesión das AISENS por parte do concello de Porto do Son, de acordo co artigo 17.2 da Lei 38/2003, de 17 de novembro, xeral de subvencións. Considéranse AISENS o conxunto de axudas en especie e dinerarias, de carácter puntual ou temporal, que son necesarias para facer fronte a gastos específicos de carácter ordinario ou extraordinario destinados á cobertura de situacións carenciais relativas a necesidades básicas e/ou á promoción da inclusión social e á prevención ou tratamento de situacións de exclusión ou de marxinación social. Estas axudas poden supoñer en si mesmas un recurso suficiente para cubrir as necesidades presentadas ou actuar como medida complementaria doutros recursos sociais. En todo caso, terán natureza finalista, debendo destinarse unicamente ao obxecto para o que foron concedidas. A natureza destas axudas é de subvencións de carácter directo, e como tal, condicionada ás dispoñibilidades económicas existentes en cada exercicio orzamentario. Artigo 3.–Beneficiarios/as. Poderán beneficiarse das AISENS as persoas individuais ou unidades familiares do Concello de Porto do Son, que se atopen nunha situación de carencia de recursos económicos para satisfacer as súas necesidades básicas en relación coa alimentación, o aloxamento ou calquera outra situación que poida supoñer un factor de marxinación ou de exclusión social. Entenderase por unidade familiar todas as persoas que constitúen o núcleo de convivencia teñan ou non relación de parentesco entre eles. Na unidade de convivencia tan só unha persoa pode ter a condición de beneficiaria, aínda que a axuda se outorgue en beneficio da unidade familiar. Terá a condición de persoa beneficiaria a que solicite a axuda. Artigo 4.–Requisitos dos/as beneficiarios/as. – Ser maior de idade ou menor emancipado/a. – Estar empadroado/a e ter residencia efectiva no Concello de Porto do Son de forma ininterrompida polo menos con seis meses de antigüidade no momento da solicitude. Excepcións ao período mínimo de empadroamento: 1. Vítimas de violencia doméstica ou de xénero que muden o seu domicilio por este motivo, debidamente acreditado.2. Persoas naturais do Concello e con residencia temporal fóra pero que fixen de novo a residencia en Porto do Son, debidamente acreditado.3. Persoas en situación de necesidade extrema sobrevida de xeito repentino, tras o empadroamento no Concello. – Que a unidade familiar non dispoña dos ingresos económicos suficientes para afrontar os gastos derivados da situación de necesidade, segundo establecido nos criterios de valoración – Non ter propiedades ou usufrutos de bens mobles ou inmobles que, polas súas características, valoración, posibilidade de venda ou calquera outra forma de explotación, indique, de xeito notorio, a existencia de medios materiais suficientes para atender a situación de necesidade. – Ter exercitadas as accións pertinentes para a cobranza de calquera dereito económico que lle puidese corresponder á persoa solicitante ou ao resto das persoas que integran a unidade de convivencia. – Achegar a documentación esixida en cada caso e que acredite a situación de necesidade. – Todas as persoas da unidade de convivencia que se atopen en idade legal de traballar, deberán estar inscritas como demandantes de emprego nas oficinas do SEPE, agás que acrediten documentalmente que están estudando, mediante certificado da entidade educativa correspondente, ou que padezan unha discapacidade recoñecida de polo menos o 65% ou teñan recoñecida a incapacidade absoluta para o traballo. – A escolarización dos fillos e das fillas en idade escolar obrigatoria e que estes/as asistan regularmente a clase. – Que a escolarización dos/as menores se realice nun centro público. – Aceptar a participación nun itinerario de intervención social deseñado en base ás necesidades sociais valoradas polo/a traballador/a social de referencia e o cumprimento do dito itinerario, co obxecto de resolver a situación de carencia que dá orixe á solicitude desta axuda. Só se eximirá deste requisito a aquelas persoas ou unidades familiares nas que concorran unha serie de circunstancias que fagan que o/a traballador/a social de referencia valore explicitamente que non é necesario o dito itinerario de intervención. – No caso de estar xa participando nun itinerario, o cumprimento dos compromisos establecidos no dito itinerario, debidamente acreditado a través dun informe emitido polo/a profesional que efectúe o seguimento. Atendendo á natureza das axudas de emerxencia social, os solicitantes están exentos de acreditar a circunstancia de atoparse ao corrente no cumprimento das súas obrigas tributarias e coa Seguridade Social e de non ser debedor doutras axudas por causa do seu reintegro. Artigo 5.–Tipoloxía e contía das axudas.5.1. Axudas para a alimentación básica e a hixiene persoal e doméstica: Finalidade: Asegurar o nivel mínimo de nutrición e hixiene familiar, tanto a nivel persoal como doméstico. Características e metodoloxía: Como norma xeral, o pago da axuda realizarase ao provedor, que deberá presentar factura no Concello de Porto do Son dentro dos prazos legais. Só en circunstancias excepcionais a axuda se lle pagará directamente á persoa usuaria, que debe presentar factura e xustificante de pago. Os produtos que cubre esta axuda son: – Alimentación: os alimentos que se poden proporcionar serán os relacionados cunha alimentación san e equilibrada, destinados a cubrir as necesidades básicas. En ningún caso poderán adquirirse:  Bebidas alcohólicas de ningún tipo  Refrescos ou zumes envasados  Especialidades concretas que supoñan un custo máis elevado ca outros produtos existentes que cubran a mesma necesidade (por ex. embutidos de tipo ibérico).  Cantidades desmesuradas dalgún produto aínda que sexa un produto autorizado. – Hixiene persoal: cueiros, desodorizante, xel, champú …. Non se permitirá a adquisición de colonias, perfumes ou produtos de cosmética (cremas hidratantes, sombra de ollos, coloretes…). – Hixiene doméstica: produtos básicos para a hixiene do fogar e para o lavado da roupa. Deberanse consumir preferentemente produtos de primeira necesidade e de marcas brancas. Esta axuda pode ter unha duración máxima de tres meses. Periodicamente realizarase unha comprobación do consumo da persoa beneficiaria. Cando a utilización desta axuda non se axuste á normativa establecida nesta ordenanza reguladora, dará lugar á súa perda, aínda que a contía concedida non fose gastada na súa totalidade. No anexo I desta ordenanza recóllense os produtos e cantidades máximas ás que poden acceder as persoas beneficiarias desta axuda. En caso de axudas periodizas, estas cantidades son máximas para cada mes. Duración e contía: A duración máxima será de tres meses, aínda que pode valorarse unha duración inferior As contías máximas virán determinadas na correspondente convocatoria anual das axudas.5.2. Axudas para vestiario básico: Finalidade: Garantir que as persoas poidan ter acceso a roupa e calzado básico e evitar posibles problemas de rexeitamento social. Características e metodoloxía: Só se promoverá a concesión desta axuda despois de comprobar que non se pode conseguir roupa e calzado adecuados, para a persoa que o solicita e/ou a súa familia, a través doutros medios (Roupeiro municipal, ONGs, etc.). Como norma xeral, o pago da axuda realizarase ao provedor, que deberá presentar factura no Concello de Porto do Son dentro dos prazos legais. Só en circunstancias excepcionais a axuda se lle pagará directamente á persoa usuaria, que debe presentar factura e xustificante de pago. A roupa e calzado que cubre esta axuda é de carácter básico e de ningún xeito se dará axuda para roupa de marca ou de características especiais (roupa de coiro ou pel, zapatos de festa …). Duración e contía: Esta axuda non ten carácter temporal. A contía máxima virá determinada na correspondente convocatoria anual das axudas.5.3. Axuda para a atención dos gastos derivados da vivenda habitual: Finalidade: Conceptos subvencionables: a) Aboamento dos recibos da luz eléctrica ou gas para asegurar o mantemento das subministracións básicas da vivenda habitual b) Aluguer da vivenda habitual, co fin de previr procedementos de desafiuzamento por non pagamento. A vivenda alugada ten que estar situada no Concello de Porto do Son. c) Axudas para a adquisición do equipamento básico da vivenda habitual, reparacións menores de urxente necesidade e limpezas en casos extremos. Estas axudas destinaríanse a:  Mercar equipamento de primeira necesidade ou mobiliario básico cando o beneficiario careza destes bens ou se atopen moi deteriorados.  Instalacións ou reparacións menores no fogar.  Limpeza e desinfección necesarias para acadar unhas adecuadas condicións hixiénico- sanitarias da vivenda da persoa usuaria, sempre que esta presente limitacións de saúde (física ou mental), debidamente acreditadas, que lle impidan realizar por si mesma a dita limpeza e sempre que sexa requisito imprescindible e previo para o acceso a outro recurso que teña coma finalidade o mantemento dunhas adecuadas condicións de habitabilidade da vivenda, por ex. un servizo de axuda no fogar. En ningún caso serán cubertos gastos de comunidade, limpeza de escaleiras ou outros relativos a bens comúns. Características e metodoloxía: Como norma xeral, o pago da axuda realizarase ao provedor, que deberá presentar factura no Concello de Porto do Son dentro dos prazos legais. Só en circunstancias excepcionais a axuda se lle pagará directamente á persoa usuaria, que debe presentar factura e xustificante de pago. Duración e contías: As axudas destinadas á cobertura dos conceptos dos puntos a) e b) poden ter unha duración máxima de tres meses. As axudas referentes aos conceptos do punto c) consistirán nun pago único. As axudas referentes a este apartado terán unhas contías máximas que serán determinadas na correspondente convocatoria anual.5.4. Axudas para gastos de aloxamento en un lugar alternativo e temporal: Finalidade: O pagamento dun aloxamento alternativo cando non é posible a permanencia da persoa no seu domicilio habitual e non dispoña de praza nalgún recurso residencial que poida solucionar a necesidade de aloxamento. As causas poden ser por emerxencias ou sinistros; como incendios, situación de violencia familiar, desafiuzamento …. Características e metodoloxía: Cubriranse aloxamentos en hostais/hoteis (con posibilidade de réxime en pensión completa). Como norma xeral, o pago da axuda realizarase ao provedor, que deberá presentar factura no Concello de Porto do Son dentro dos prazos legais. Só en circunstancias excepcionais a axuda se lle pagará directamente á persoa usuaria, que debe presentar factura e xustificante de pago. Duración e contía: A duración máxima do aloxamento é de cinco días naturais. As contías máximas destas axudas virán determinadas na correspondentes convocatoria anual das axudas.5.5. Axuda para gastos farmacéuticos e de saúde: Finalidade: Axudar a custear a medicación e tratamentos especializados pautados polo/a médico do sistema público de saúde. Características e metodoloxía: a) Axuda para gastos farmacéuticos: Queda excluída calquera tipo de receita médica que veña prescrita polo sistema privado. Será requisito imprescindible un informe médico, emitido por un profesional do sistema público de saúde, acreditando a necesidade do tratamento e a súa duración. Non se aceptará a receita médica soamente. Preferentemente pagaranse medicamentos xenéricos. Os conceptos que poderán ser subvencionados son: medicación, leite maternizado de tratamento (antirefluxo, sen lactosa …) e vacinas, que non cubra a Seguridade Social (ou que exista un copagamento que a persoa usuaria ou a unidade familiar non poidan pagar) e que sexan de importancia vital, con informe médico xustificativo da necesidade. b) Axudas para tratamento especializados, ortopedia, próteses e lentes correctoras: Consiste no pagamento de lentes correctoras e tratamento especializados (oftalmolóxicos, odontolóxicos …), sempre que non estean incluídos na cobertura da rede sanitaria pública. Será requisito imprescindible un informe médico emitido por un profesional do sistema público de saúde acreditando a necesidade do tratamento e a súa duración. No caso de lentes correctoras non poderán adquirirse monturas de marcas concretas que poidan encarecer o prezo. Como norma xeral, o pago da axuda realizarase ao provedor, que deberá presentar factura no Concello de Porto do Son dentro dos prazos legais. Só en circunstancias excepcionais a axuda se lle pagará directamente á persoa usuaria, que debe presentar factura e xustificante de pago. Duración e contías: Pagos únicos cunha contía máxima que virá determinada na correspondente convocatoria anual das axudas.5.6. Axudas para gastos de desprazamento: Finalidade: Consiste en conceder bonos de bus que permiten viaxar no transporte público. En casos excepcionais, poderanse pagar traslados en outros medios de transporte como taxis. Poderán ser empregados nos seguintes supostos: – Centros médicos (citas médicas, analíticas…) – Centros de tratamento específicos (drogodependencias…) – Formación (asistencia a cursos.) – Acceso a un emprego – Xestións con organismos públicos (SEPE, AEAT, Seguridade Social…) – Outros (traslados a aloxamentos alternativos…). Características e metodoloxía: A persoa solicitante, deberá acreditar a necesidade de desprazamento, previamente á súa concesión. Normalmente subvencionarase o desprazamento en transporte publico. Só en casos excepcionais, debidamente motivados, o desprazamento será realizado noutros medios de transporte. Como norma xeral, o pago da axuda realizarase ao provedor, que deberá presentar factura no Concello de Porto do Son dentro dos prazos legais. Só en circunstancias excepcionais a axuda se lle pagará directamente á persoa usuaria, que debe presentar factura e xustificante de pago. Duración e contías: Pódense cubrir os desprazamentos por un período máximo de tres meses. As contías máximas virán determinadas na correspondente convocatoria anual de axudas.5.7. Axudas escolares: Finalidade: 1. Axuda para escola infantil: para nenos e nenas de 0 a 3 anos.2. Axudas para material escolar e libros de texto: dirixidas a escolares de entre 3 e 16 anos, matriculados en centros públicos. Teñen como finalidade garantir o principio de igualdade, previndo situacións de desvantaxe educativa que sofren nenos e nenas que se atopan en situacións de especial vulnerabilidade.3. Axudas para actividades extraescolares: Teñen como finalidade última garantir o axeitado desenvolvemento do/a menor no seu medio habitual e apoiar os procesos de integración social das familias que, polas súas características especiais, se atopan nun plan de intervención dirixido a previr, reducir ou suprimir situacións de marxinación social. Características e metodoloxía: A axuda para escola infantil terá un carácter excepcional e só será cuberta esta necesidade en casos puntuais, debidamente valorados polo/a traballador/a social. Só se subvencionará aquel material e libros de texto que non estean subvencionados por outras administracións públicas ou polo propio Concello de Porto do Son, a través de convocatoria específica para axudas escolares. Ao existir outras liñas de axudas para este concepto, para que unha unidade familiar acceda a unha AISENS, deberá quedar acreditado que non accedeu á axuda que lle correspondería tramitar dentro das convocatorias específicas de axudas escolares por imposibilidade (por. ex. traslado de residencia) e non por causas imputables ao/á pai/nai ou titor/a do/s menor/es. No caso das actividades extraescolares só se subvencionará unha actividade por curso escolar e por menor. No caso de actividades municipais, as persoas interesadas deben tramitar as exencións ou redución de cotas establecidas na normativa específica, xa que non é obxecto desta normativa a cobertura de taxas por servizos municipais. Como norma xeral, o pago da axuda realizarase ao provedor, que deberá presentar factura no Concello de Porto do Son dentro dos prazos legais. Só en circunstancias excepcionais a axuda se lle pagará directamente á persoa usuaria, que debe presentar factura e xustificante de pago. Duración e contía: a) Axuda para escola infantil: subvencionarase un máximo dun mes. Esta axuda tamén incluirá o pago de matrícula, se fose preciso. b) Axudas para material escolar: pago único. c) Actividades extraescolares: unha actividade por curso escolar. As contías máximas virán determinadas na correspondente convocatoria anual das axudas.5.8. Outras axudas: Axudas para a atención de situacións de urxente e grave necesidade que non poidan ser atendidas por ningún dos conceptos contemplados nos epígrafes anteriores, previa valoración do/a traballador/a social do departamento de servizos sociais. A contía máxima virá determinada na correspondente convocatoria anual das axudas. En ningún caso se concederá unha AISENS para o pagamento de obrigas tributarias, débedas coa Seguridade Social, multas ou taxas municipais así como gastos derivados dunha sentenza xudicial. Artigo 6.–Incompatibilidades. a) Ningunha persoa poderá ser beneficiaria de máis dunha prestación económica para a mesma finalidade calquera que sexa o organismo, entidade ou administración pública outorgante, a non ser que a axuda á que accedese non cubrise a totalidade do gasto. Neste caso, poderá ter dereito a unha axuda para cubrir a diferenza entre a axuda xa concedida e a totalidade do gasto. Deste xeito, esta axudas terá un carácter subsidiario, respecto doutras prestacións económicas recoñecidas ou recoñecibles segundo a lexislación vixente. b) Non poderán acceder a estas axudas as persoas que perderan o dereito a unha prestación pública recoñecida por causas imputables tanto á persoa solicitante como a calquera membro da unidade de convivencia. c) Ningún outro membro da unidade familiar poderá ser beneficiario destas axudas durante o mesmo exercicio económico, salvo en casos excepcionais nos que a necesidade sobrevida requira atención urxente e inmediata, e sexa valorado así polo/a traballador/a social. Artigo 7.–Procedemento.7.1. Inicio: O procedemento iniciarase coa aprobación da convocatoria anual, que será publicada, como mínimo, no taboleiro do anuncios do Concello e, si se considera conveniente, noutros medios que permitan a súa difusión e que se especificarán na resolución de aprobación da convocatoria. A convocatoria será aprobada polo órgano concedinte, que será o/a alcalde/esa ou órgano no que delegue. A convocatoria poderá aprobarse mediante tramitación anticipada, de acordo co artigo 56 RXS. De acordo co artigo 19.2 LSG, e tendo en conta o obxecto e a finalidade destas axudas, non se levará a cabo o establecemento nun único procedemento dunha orde de prelación entre as solicitudes presentadas que reúnan os requisitos, polo que o prazo de solicitude coincide co ano natural, tramitándose as solicitudes a medida que se presenten ata o esgotamento do crédito. De acordo co artigo 31.4 LSG cando se produza o esgotamento do crédito orzamentario, o órgano concedinte acordará a inadmisión de posteriores solicitudes, debendo publicarse o dito acordo nos mesmos medios que a convocatoria. Na convocatoria anual determinarase a contía das axudas para ese ano.7.2. Presentación de solicitudes: O procedemento de iniciación do expediente poderá ser: a) A instancia da persoa interesada, que será o procedemento habitual. b) De oficio, polos servizos sociais municipais, en casos excepcionais e con previa valoración técnica da necesidade de realizar o trámite deste xeito. O procedemento iniciado de oficio terá carácter excepcional e quedará reservado a casos concretos nos que sexa preciso para a protección de persoas con situacións de especial vulnerabilidade (menores, persoas dependentes ou incapaces…). Neste caso o trámite só requirirá o informe social e a proposta de resolución, ambos emitidos polo/a traballador/a social de referencia. O procedemento iniciado pola persoa interesada efectuarase mediante solicitude, segundo modelo normalizado (Anexo II), presentado no Rexistro Xeral municipal ou por calquera dos medios indicados na Lei 39/2015, do 1 de outubro, do Procedemento Administrativo, Común das Administracións Públicas, acompañada da documentación esixida en cada caso e relativa a todos os membros da unidade familiar. As solicitudes irán asinadas pola persoa interesada ou polo/a seu/súa representante legal e poderanse presentar ao longo de todo o ano, unha vez efectuada a convocatoria correspondente e ata que se esgote o crédito dispoñible. A documentación que deberán achegar as persoas solicitantes será a seguinte: – Solicitude conforme ao modelo oficial (anexo II) – Fotocopia do DNI, NIE ou pasaporte da persoa solicitante e de todas as persoas coas que convive e que estean obrigadas a telo. – Fotocopia do libro de familia, se é o caso. – Declaración responsable das axudas e importes recibidos para as mesmas finalidades (ou de non ter recibido ningunha), así como do compromiso de destinar a axuda á finalidade para que resulte concedida, segundo o establecido no anexo III. – Xustificación da situación económica da persoa solicitante e do resto das persoas convivintes dos últimos 6 meses:  Fotocopia da última declaración do IRPF ou, non caso de non ter que presentala, certificado de imputación de rendas ou autorización para solicitar os datos do IRPF (anexo IV).  No caso de dispoñer de patrimonio, certificados catastrais acreditativos, ou autorización para acceder aos datos catrastrais (anexo V).  Fotocopia das dúas últimas declaracións trimestrais a conta do IRPF, no caso de alta no réxime de autónomos.  No caso de persoas traballadoras por conta allea, as nóminas correspondentes (dos últimos seis meses).  As persoas en desemprego deberán achegar certificado expedido polo SEPE referente á prestación económica que perciben, de ser o caso, no que se especifique a data de inicio e de fin da dita prestación. No caso de non percibir prestación económica por parte do dito organismo, certificado negativo.  No caso de percibir algunha pensión ou prestación, certificado expedido polo organismo competente da cantidade mensual percibida.  As persoas maiores de 16 anos que estean estudando deberán achegar certificado de estudios.  Extracto bancario cos movementos de todas as contas nos últimos 6 meses nas que figure como titular ou autorizado.  Fotocopia, se é o caso, do contrato de aluguer ou amortización da vivenda habitual con xustificación de pagamento por este concepto. – No caso de separación ou divorcio, fotocopia compulsada da sentenza e do convenio regulador, no que conste a contía das pensión compensatoria e/ou alimenticia, así como xustificantes destas achegas. – No caso de que non se perciba a pensión alimenticia e/ou compensatoria fixada na resolución xudicial de separación ou divorcio, ademais acompañarase xustificación documental de ter formulado a correspondente reclamación xudicial por incumprimento da obriga. – Xustificación documental da necesidade pola que presenta a solicitude: tres orzamentos do gasto, factura/s pendente/s de pago, prescrición médica, etc., segundo o caso. No caso de que a persoa solicitante non poida achegar tres orzamentos, deixarase constancia no expediente. – Informe doutros/as profesionais de referencia (educador/a familiar, traballador/a social de servizos especializados como unidades de drogodependencia….), no seu caso. – No caso de familias con menores en idade obrigatoria de escolarización, certificado de escolarización, así como xustificante de asistencia escolar. – No caso de persoas que se atopen en idade legal de traballar, fotocopia da tarxeta de demandantes de emprego. Estarán exentos de achegar esta documentación, segundo se establece no art.4 desta ordenanza, as persoas que estean estudando ou en situación de discapacidade, circunstancias que deberán acreditar documentalmente a través de certificado de estudios ou certificado de discapacidade ou resolución de incapacidade absoluta para o traballo. – Outros documentos específicos que o/a traballador/a social considere necesarios para a correcta valoración da solicitude. As verificacións referidas ao requisito de empadroamento e á convivencia familiar, realizaranse de oficio comprobando estes datos nos correspondentes rexistros municipais ou a través doutros medios dos que dispoña o Concello. Para verificar a capacidade económica, aparte da documentación que achegue a persoa solicitante, poderanse comprobar de oficio datos dos que dispoña o Concello (por ex. IVTM). 7.3. Instrución: A solicitude, unha vez rexistrada de entrada no Concello de Porto do Son, trasladarase, xunto á documentación achegada, ao departamento de servizos sociais para a instrución do procedemento. A tramitación e instrución do expediente corresponderá ao/á traballador/a social de referencia, que procederá á comprobación dos datos proporcionados e ao requirimento das emendas que procedan para completar o expediente, de ser o caso. Unha vez completo o expediente, o/a traballador/a social emitirá un informe social no que constará a correspondente valoración profesional e no que porá de manifesto se a persoa interesada cumpre os requisitos esixidos para acceder a unha AISENS. Posteriormente, efectuará unha proposta de resolución debidamente motivada. O informe social e a proposta de resolución deberán ser emitidos no prazo de quince días, non obstante, este prazo podería ampliarse ata un máximo dun mes no caso de que as circunstancias do servizo impedisen o cumprimento do prazo de quince días. Se fose necesario realizar requirimento de emenda de documentación, o trámite quedará suspendido ata a dita reparación. Para a emisión do informe social, o/a traballador/a social terá en conta os seguintes CRITERIOS DE VALORACIÓN: 1) Valoración económica. Procederase ao cálculo da capacidade económica, segundo o baremo, da persoa solicitante e dos demais membros que compoñan a unidade familiar. Entenderanse como ingresos da unidade de convivencia todos os ingresos obtidos por todos os seus membros en relación aos últimos 6 meses. Para acceder á concesión da axuda, os ingresos non poderán exceder dos límites establecidos na seguinte táboa (en base ao IPREM mensual publicado cada ano): Tamén se terá en conta o pago de alugamentos ou hipoteca relativos unicamente á vivenda habitual, de xeito que, nas solicitudes de familias que teñan estes gastos, descontaranse do computo dos ingresos familiares ata un máximo de 200€ mensuais. Achegarase documentación acreditativa. En caso de unidades familiares onde exista mala relación entre os seus membros, sempre e cando esta conflitividade estea constatada, poderanse ter en conta os ingresos económicos de parte da unidade familiar, previa valoración do/a traballador/a social.2) Valoración social. O órgano instrutor procederá á comprobación dos datos proporcionados e á valoración técnica da necesidade, a través das técnicas e instrumentos propios da profesión, coa finalidade de emitir un correcto diagnóstico social da situación, podendo solicitar, a tal efecto, canta información considere precisa. Unha vez efectuada a valoración, o/a traballador/a social emitirá o oportuno informe social e a proposta de resolución debidamente motivada. No caso de que a proposta sexa de concesión, esta deberá ter o seguinte contido: – Que a solicitude cumpre os requisitos esixidos nas bases reguladoras e na convocatoria. – Datos identificativos do expediente. – Finalidade da axuda. – Importe da axuda. – Se a axuda é en diñeiro ou en especie. – Forma de pagamento. – Prazo e forma de xustificación, se procede.7.4. Fiscalización pola Intervención municipal: A proposta de resolución será remitida ao departamento de Intervención municipal para a súa fiscalización previa.7.5. Resolución: Logo da fiscalización de Intervención, a solicitude coa documentación e co correspondente informe social e proposta de resolución, será elevada á Alcaldía ou órgano no que delegue, para a súa resolución, na que polo menos quedará reflectido: datos identificativos do expediente, motivación da concesión ou denegación e no primeiro suposto, ademais indicarase: contía e fin da axuda, se é dineraria ou en especie, aplicación orzamentaria, forma de pagamento e prazo e forma de xustificación, de ser o caso. O prazo para ditar resolución será de 15 días desde a proposta de resolución. A resolución deberá ser notificada ao beneficiario nos prazos establecidos legalmente, xunto co réxime de recursos correspondente. O procedemento, dende o seu inicio ata a súa resolución, non debe superar o período de 45 días naturais, excepto nos casos en que houbese un requirimento de emenda de documentación, en tal caso o prazo non poderá exceder dos tres meses.7.6. Formas de pago: A forma de pagamento das axudas concedidas farase conforme o establecido na resolución, podendo ser: a) Axudas en especie: o pagamento realizarase ao provedor do servizo, como “cesionario do crédito”, que será, no seu caso, contratado directamente polo Concello, previa selección do mesmo entre tres ofertas. No caso de que non sexa posible obtelas, deixarase constancia no expediente. b) Axudas en diñeiro: o pagamento realizarase á persoa beneficiaria da axuda. Esta forma de pagamento será excepcional e só no caso de que se considere conveniente polos/as traballadores/as sociais de servizos sociais, facendo constar esta modalidade de pago na proposta de concesión. O pagamento das axudas en diñeiro realizaranse, con carácter xeral, unha vez aprobada a conta xustificativa. Nos supostos de urxencia que sexan valorados deste xeito polo departamento de Servizos Sociais, poderase realizar con carácter previo o pagamento anticipado, sen necesidade de esixir garantía.7.7. Xustificación do gasto: No caso das axudas en especie, non será precisa a presentación de conta xustificativa, que quedará acreditada coa execución da contratación da prestación co provedor. No caso de axuda dineraria, a xustificación do gasto efectuarase mediante a presentación das facturas acreditativas que deberán cumprir os requisitos de facturación regulamentariamente establecidos, ou mediante outros documentos de valor probatorio semellante con validez no tráfico xurídico mercantil ou con eficacia administrativa, nos termos establecidos regulamentariamente. O concepto facturado deberá conter o detalle suficiente para proceder á comprobación do cumprimento da finalidade da axuda concedida. O prazo máximo para presentar a conta xustificativa será dun mes desde a notificación da resolución ou do último pagamento da axuda, se esta é temporal, debendo fixarse o prazo concreto na proposta de resolución e na resolución de concesión. Artigo 8.–Obrigas e dereitos dos/as beneficiarios/as. As persoas beneficiarias das axudas estarán obrigados/as a: – Destinar a axuda ao fin para o que foi concedida. – Escolarizar ás/aos menores que estean en idade escolar obrigatoria garantindo a súa asistencia ao centro correspondente. – Permitir e facilitar o labor do/a traballador/a social para verificar a súa situación familiar e económica. – A aceptación e/ou o cumprimento do itinerario de intervención social que se determine coa finalidade de superar a situación de necesidade. – A inscrición como demandante/s de emprego no SEPE daquelas persoas da unidade familiar, segundo o establecido nos requisitos de acceso a estas axudas. – Exercitar, no prazo que se estableza, calquera dereito económico que poida corresponderlle segundo a lexislación vixente. – Comunicar ao departamento de servizos sociais as variacións sobrevidas que poidan dar lugar á modificación ou extinción da axuda, ou variacións no seu itinerario de intervención social. – Xustificar no prazo determinado na resolución, os documentos que acrediten a realización do gasto que motivou a concesión. – Reintegrar o importe das axudas económicas indebidamente percibidas. As persoas beneficiarias desta axudas serán titulares dos dereitos das persoas nas súa relación coas AA. PP. segundo a establecido no art.13 da Lei 39/2015, do 1 de outubro, do Procedemento Administrativo Común das Administracións Públicas, e a percibir a axuda solicitada unha vez concedida esta, de ser o caso. Artigo 9.–Revogación da axuda e reintegro de pago. Procederá a revogación da axuda e/ou o reintegro parcial ou total das cantidades percibidas, máis o interese legal de diñeiro que resulte de aplicación dende o momento do abono da axuda, nos seguintes supostos: a) Ocultación ou falsidade de datos ou documentos que serviran de base para a concesión da axuda sen reunir as condicións requiridas para elo. b) Incumprimento das obrigas e requisitos establecidas nestas bases. c) Incumprimento da obriga de xustificar. d) Desaparición das circunstancias que deron lugar á axuda concedida. e) Falecemento do/a beneficiario/a. f) Os demais previstos na normativa reguladora de subvencións. DISPOSICIÓN TRANSITORIA Os procedementos de concesión de axudas de emerxencia social correspondentes a convocatorias aprobadas durante a vixencia da anterior Ordenanza reguladora das axudas de emerxencia social e que á entrada en vigor da presente ordenanza se atopen pendentes de resolución, tramitaranse e resolveranse conforme á normativa que resulte máis beneficiosa para os interesados. DISPOSICIÓN DERROGATORIA Queda derrogada a Ordenanza reguladora das axudas de emerxencia social do Concello de Porto do Son, así como todas as disposicións anteriores que se opoñan ou contradigan o contido da presente ordenanza. DISPOSICIÓN FINAL A presente Ordenanza entrará en vigor transcorridos quince días hábiles desde a publicación da súa aprobación definitiva no Boletín Oficial da Provincia, permanecendo en vigor ata a súa modificación ou derrogación expresas. **** ANEXO I RELACIÓN DE PRODUTOS AUTORIZADOS NAS AXUDAS PARA A ALIMENTACIÓN BÁSICA E HIXIENE PERSOAL Axuda para 1 persoa: Lácteos – 6 litros de leite – 6 iogures Froitas: – 1 quilo de laranxas – 1 quilo de mazás ou peras Legumes, arroz, patacas: – 2 botes de legumes. – 1 quilo de arroz – 2 quilos de legumes para cociñar (lentellas, fabas ou garavanzos) – 2 quilos de patacas Pastas: – 1 paquete de 500 gramos de pasta Friame: – 100 gramos de xamón cocido ou mortadela – 100 gramos de queixo en rebandas – 50 gramos de chourizo Carnes: – 1 polo – 1 quilo de carne salgada ou fresca (de porco ou tenreira) – 1 paquete de salchichas Peixe: – 1 quilo de peixe conxelado Verduras ou hortalizas: – 1 monllo de grelos ou verdura similar – 1 quilo de tomates – ½ quilo de cenorias – ½ quilo de cebolas – 1 cabeza de allos – 1 pemento verde ou vermello Envasado: – 2 latas de tomate triturado ou en salsa – 2 latas de sardiñas – 2 latas de atún Outros produtos: – 1 litro de aceite de xirasol – 1 litro de aceite de oliva – ½ ducias de ovos – 1 quilo de fariña – 1 quilo de azucre – 1 quilo de sal – 1 caixa de galletas tipo María – 1 paquete de pan de molde Hixiene e limpeza: – 1 bote de xel de baño (máx.1 litro) – 1 bote de champú (máx.1 litro) – 1 tubo de pasta de dentes – 1 bote de desodorizante – 1 paquete de compresas – 1 maquiniña de afeitar – 1 paquete de recambios de coitelas de afeitar – 1 litro de lixivia – 1 litro de lavalouzas – 1 litro de fregacháns – 1 paquete de deterxente para roupa – 6 rolos de papel hixiénico – 1 vasoira e un recolledor de po – 1 fregona e caldeiro Axuda para 2-3 persoas: Lácteos – 12 litros de leite – 12 iogures Froitas: – 2 quilos de laranxas – 1 quilo de mazás ou peras – 1 quilo de plátanos Legumes, arroz, patacas: – 3 botes de legumes. – 1 quilo de arroz – 2 quilos de legumes para cociñar (lentellas, fabas ou garavanzos) – 5 quilos de patacas Pastas: – 1 paquete de 500 gramos de pasta – 1 paquete de fideos para sopa Friame: – 150 gramos de xamón cocido ou mortadela – 150 gramos de queixo en rebandas – 100 gramos de chourizo Carnes: – 1 polo – 2 quilos de carne salgada ou fresca (de porco ou tenreira) – 3 paquetes de salchichas Peixe: – 1 quilo de peixe conxelado Verduras ou hortalizas: – 1 monllo de grelos ou verdura similar – 1 ½ quilo de tomates – ½ quilo de cenorias – ½ quilo de cebolas – 2 cabezas de allos – 2 pementos verdes ou vermellos Envasado: – 4 latas de tomate triturado ou en salsa – 4 latas de sardiñas – 4 latas de atún Outros produtos: – 1 litro de aceite de xirasol – 1 litro de aceite de oliva – 1 ducia de ovos – 1 quilo de fariña – 1 quilo de azucre – 1 quilo de sal – 1 caixa de galletas tipo María – 1 bote pequeno de cacao – 1 paquete de pan de molde Hixiene e limpeza: – 1 bote de xel de baño (máx.1 litro) – 1 bote de champú (máx.1 litro) – 1 tubo de pasta de dentes – 2 botes de desodorizante – 2 paquetes de compresas – 1 maquiniña de afeitar – 1 paquete de recambios de coitelas de afeitar – 1 litro de lixivia – 1 litro de lavalouzas – 1 litro de fregacháns – 1 paquete de deterxente para roupa – 12 rolos de papel hixiénico – 1 vasoira e un recolledor de po – 1 fregona e caldeiro – 2 paquetes de cueiros – 2 paquetes de toalliñas limpadoras de bebé Axuda para 4-5 persoas: Lácteos – 18 litros de leite – 18 iogures Froitas: – 2 quilos de laranxas – 2 quilos de mazás ou peras – 2 quilos de plátanos Legumes, arroz, patacas: – 5 botes de legumes. – 1 quilo de arroz – 2 quilos de legumes para cociñar (lentellas, fabas ou garavanzos) – 8 quilos de patacas Pastas: – 2 paquetes de 500 gramos de pasta – 1 paquete de fideos para sopa Friame: – 200 gramos de xamón cocido ou mortadela – 200 gramos de queixo en rebandas – 100 gramos de chourizo Carnes: – 2 polos – 2 quilos de carne salgada ou fresca (de porco ou tenreira) – 5 paquetes de salchichas Peixe: – 2 quilos de peixe conxelado Verduras ou hortalizas: – 1 monllo de grelos ou verdura similar – 2 quilos de tomates – 1 quilo de cenorias – 1 quilo de cebolas – 3 cabezas de allos – 3 pementos verdes ou vermellos Envasado: – 6 latas de tomate triturado ou en salsa – 6 latas de sardiñas – 6 latas de atún Outros produtos: – 2 litros de aceite de xirasol – 1 litro de aceite de oliva – 1½ ducia de ovos – 1 quilo de fariña – 1 quilo de azucre – 1 quilo de sal – 2 caixas de galletas tipo María – 1 bote mediano de cacao – 2 paquetes de pan de molde Hixiene e limpeza: – 1 bote de xel de baño (máx.1 litro) – 1 bote de champú (máx.1 litro) – 1 tubo de pasta de dentes – 2 botes de desodorizante – 2 paquetes de compresas – 1 maquiniña de afeitar – 1 paquete de recambios de coitelas de afeitar – 1 litro de lixivia – 1 litro de lavalouzas – 1 litro de fregacháns – 1 paquete de deterxente para roupa – 12 rolos de papel hixiénico – 1 vasoira e un recolledor de po – 1 fregona e caldeiro – 2 paquetes de cueiros – 2 paquetes de toalliñas limpadoras de bebé Axuda para 6 ou máis persoas: Lácteos – 24 litros de leite – 24 iogures Froitas: – 2 quilos de laranxas – 2 quilos de mazás – 2 quilos de peras – 2 quilos de plátanos Legumes, arroz, patacas: – 6 botes de legumes. – 2 quilos de arroz – 2 quilos de legumes para cociñar (lentellas, fabas ou garavanzos) – 10 quilos de patacas Pastas: – 3 paquetes de 500 gramos de pasta – 1 paquete de fideos para sopa Friame: – 300 gramos de xamón cocido ou mortadela – 300 gramos de queixo en rebandas – 200 gramos de chourizo Carnes: – 2 polos – 2 quilos de carne salgada ou fresca (de porco ou tenreira) – 6 paquetes de salchichas Peixe: – 2 quilos de peixe conxelado Verduras ou hortalizas: – 2 monllos de grelos ou verdura similar – 2 quilos de tomates – 1 quilo de cenorias – 1 quilo de cebolas – 4 cabezas de allos – 4 pementos verdes ou vermellos Envasado: – 6 latas de tomate triturado ou en salsa – 6 latas de sardiñas – 6 latas de atún Outros produtos: – 2 litros de aceite de xirasol – 1 litro de aceite de oliva – 2 ducias de ovos – 2 quilos de fariña – 1 quilo de azucre – 1 quilo de sal – 2 caixas de galletas tipo María – 1 bote medio de cacao – 2 paquetes de pan de molde Hixiene e limpeza: – 1 bote de xel de baño (máx.1 litro) – 1 bote de champú (máx.1 litro) – 1 tubo de pasta de dentes – 2 botes de desodorizante – 2 paquetes de compresas – 1 maquiniña de afeitar – 2 paquete de recambios de coitelas de afeitar – 1 litro de lixivia – 1 litro de lavalouzas – 1 litro de fregacháns – 1 paquete de deterxente para roupa – 12 rolos de papel hixiénico – 1 vasoira e un recolledor de po – 1 fregona e caldeiro – 2 paquetes de cueiros – 2 paquetes de toalliñas limpadoras de bebé **** ANEXO II SOLICITUDE DE AXUDA DE EMERXENCIA SOCIAL Datos da persoa solicitante: Datos da persoa representante: Solicitude que presenta: CONCEPTO: __________________________________________________________ CONTÍA: ______________________________________________________________ Unidade de convivencia: Porto do Son,. de. do. Sinatura En cumprimento co disposto no artigo 5 da lei Orgánica 15/1999, do 13 de decembro, de protección de datos de carácter persoal, infórmaselle de que os datos persoais recollidos nesta solicitude incorporaranse a un ficheiro de titularidade do Concello de Porto do Son, para o seu tratamento, cuxa finalidade é a xestión deste procedemento. Vostede pode exercer os dereitos de acceso, rectificación, cancelación e oposición previsto na lei ante o dito Concello de Porto do Son, como responsable do ficheiro, mediante un escrito dirixido ao Sr./a. alcalde/sa. SR./A ALCALDE/SA DO CONCELLO DE PORTO DO SON **** ANEXO III AXUDA DE EMERXENCIA SOCIAL DECLARACIÓN RESPONSABLE Datos da persoa interesada: Declaro baixo a miña responsabilidade:  Que non recibín xudas polos mesmos conceptos no ano en curso.  Que recibín as seguintes axudas no ano en curso: – Entidade: ____________________ – Concepto: ___________________ – Contía: ______________________  Que a axuda será destinada a finalidade para a que é concedida. Porto do Son,. de. do. **** ANEXO IV AUTORIZACIÓN PARA RECADAR DATOS TRIBUTARIOS DA AXENCIA TRIBUTARIA RELATIVOS AO NIVEL DE RENDA (IRPF) As persoas que asinan o presente documento autorizan ao Concello de Porto do Son a solicitar da Axencia Estatal de Administración Tributaria (AEAT) información de natureza tributaria para achegar ó expte. de solicitude de axuda por emerxencia social. A presente autorización outórgase en aplicación do artigo 95.1. k) da Lei 58/2003, Xeneral Tributaria que permite, previa autorización do interesado, a cesión de datos tributarios que precisen as AA. PP. para o desenvolvemento das súas funcións. Información tributaria autorizada: datos que posúa a AEAT do Imposto sobre a Renda das Persoas Físicas (IRPF) do exercicio _______. DATOS DO/A SOLICITANTE/BENEFICIARIO/A DA AXUDA DATOS DOUTROS MEMBROS DA FAMILIA DO/A SOLICITANTE/BENEFICARIO/A DA AXUDA En Porto do Son, a ______ de _________________________ do __________ NOTA.–A autorización concedida por cada asinante pode ser revogada en calquera momento mediante escrito dirixido ao Concello de Porto do Son. **** ANEXO V AUTORIZACION PARA A COMPROBACION DE DATOS CATASTRAIS As persoas que asinan o presente documento autorizan ao persoal técnico dos Servizos Sociais Comunitarios Básicos do Concello de Porto do Son a obter os datos catastrais precisos para a correcta valoración do expediente de solicitude de axuda municipal para a inclusión social e a cobertura de situacións de necesidade social. DATOS DO/A SOLICITANTE/BENEFICIARIO/A DA AXUDA DATOS DOUTROS MEMBROS DA FAMILIA DO/A SOLICITANTE/BENEFICARIO/A DA AXUDA En Porto do Son,. a ______ de _________________________ do __________ NOTA.–A autorización concedida por cada asinante pode ser revogada en calquera momento mediante escrito dirixido ao Concello de Porto do Son.” Contra o presente acordo poderá interpoñerse polos interesados recurso contencioso- administrativo, perante a Sala do Contencioso-Administrativo do Tribunal Superior de Xustiza de Galicia, no prazo de dous meses, contados a partir do día seguinte ao da publicación deste anuncio, de conformidade co artigo 46 da Lei 29/1998, do 13 de xullo, reguladora da Xurisdición Contencioso-Administrativa. Porto do Son, 4 de maio de 2017. O alcalde-presidente Asdo.: José Luis Oujo Pouso